ตลท.เตือนผถห. GJS ศึกษาข้อมูลก่อนให้ GSTEL กู้เงิน 117 ลบ. หลัง IFA ไม่เห็นด้วย
ตลท.เตือนผู้ถือหุ้น GJS ศึกษาข้อมูลก่อนไฟเขียวให้ GSTEL กู้เงิน 117 ลบ. หลัง IFA ไม่เห็นด้วย
ตลท.เตือนผู้ถือหุ้น GJS ศึกษาข้อมูลก่อนไฟเขียวให้ GSTEL กู้เงิน 117 ลบ. หลัง IFA ไม่เห็นด้วย
24 เม.ย. 2562

ตลาดหลักทรัพย์แห่งประเทศไทย (ตลท.) ขอให้ผู้ถือหุ้นของบริษัท จี เจ สตีล จำกัด (มหาชน) หรือ GJS ศึกษาข้อมูลการทำรายการให้ความช่วยเหลือทางการเงินมูลค่า 117 ล้านบาท แก่บริษัท จี สตีล จำกัด (มหาชน) หรือ GSTEL (ผู้ถือหุ้นใหญ่ของบริษัท) ซึ่งเข้าข่ายเป็นรายการที่เกี่ยวโยงกัน และที่ปรึกษาทางการเงินอิสระเห็นว่าผู้ถือหุ้นไม่ควรให้สัตยาบันการทำรายการดังกล่าว ทั้งนี้ขอให้ผู้ถือหุ้นรักษาสิทธิของตนเองโดยเข้าร่วมประชุมสามัญผู้ถือหุ้นในวันที่ 29 เม.ย.2562 เวลา 9.30 น. ณ โรงแรมอโนมา กรุงเทพฯ
โดย GJS จะเสนอผู้ถือหุ้นพิจารณาอนุมัติการให้สัตยาบันรายการให้ความช่วยเหลือทางการเงินกับ GSTEL (ผู้ถือหุ้นใหญ่ร้อยละ 17.44) โดยให้เงินกู้ยืมระยะสั้นวงเงิน 94 ล้านบาท แบบไม่มีหลักประกัน อัตราดอกเบี้ยร้อยละ 12.50 ต่อปี รวมมูลค่าเงินต้นและดอกเบี้ยเท่ากับ 117 ล้านบาท ซึ่งเข้าข่ายเป็นรายการที่เกี่ยวโยงกันที่มีขนาดรายการ ≥ 100 ล้านบาท
ทั้งนี้เงินกู้ดังกล่าวจะครบกำหนดชำระคืนวันที่ 15 พฤษภาคม 2562 ที่ปรึกษาทางการเงินอิสระ (IFA) เห็นว่า ผู้ถือหุ้นไม่ควรให้สัตยาบันการทำรายการดังกล่าว เนื่องจาก 1. ไม่มีหลักฐานเพียงพอที่แสดงให้เห็นว่า GSTEL จะสามารถช าระหนี้ให้แก่บริษัทได้ตามกำหนดเวลา (15 พฤษภาคม 2562) โดยปัจจุบัน GSTEL หยุดการผลิตไม่มีรายได้และถูกฟ้องร้องให้ชำระหนี้จากเจ้าหนี้หลายราย
รวมทั้ง 2. อัตราดอกเบี้ยที่บริษัทให้กู้ยืมร้อยละ 12.50 ต่อปี เป็นอัตราที่ไม่เหมาะสม ต่ำกว่าต้นทุนทางการเงินของบริษัทที่ร้อยละ 14.85 ต่อปี และต่ำกว่าอัตราดอกเบี้ยตลาดที่ GSTEL จะต้องจ่ายหากกู้ยืมเงินจากบุคคลภายนอกและไม่มีเงื่อนไขเพื่อลดความเสี่ยงของการให้กู้ เช่น หลักประกัน หรือมีผู้ค้าประกัน เป็นต้น
ขณะที่คณะกรรมการบริษัทและคณะกรรมการตรวจสอบเห็นว่าผู้ถือหุ้นควรให้สัตยาบันการให้กู้ยืมเงินดังกล่าวเนื่องจากเป็นประโยชน์ต่อภาพรวมของการปรับโครงสร้างทางการเงินของบริษัท แหล่งเงินให้กู้ยืมมาจากกระแสเงินสดภายในบริษัท และภายหลังการให้ความช่วยเหลือทางการเงินแล้วบริษัทยังมีเงินทุนเพียงพอในการดำเนินธุรกิจการกำหนดอัตราดอกเบี้ยมีความสมเหตุสมผล บริษัทไม่เสียประโยชน์และหาก GSTEL ไม่ชำระหนี้เมื่อครบกำหนด บริษัทจะดำเนินการทางกฎหมายทันที ทั้งนี้บริษัทคาดว่า GSTEL จะมีรายได้มาชำระหนี้เมื่อเริ่มกลับมาผลิตในเดือนพฤษภาคม 2562 (รายละเอียดปรากฏตามข่าวบริษัทวันที่28 มกราคม และวันที่ 29 มีนาคม 2562)
ดังนั้น ตลาดหลักทรัพย์ฯ จึงขอให้ผู้ถือหุ้นของ GJS ศึกษาข้อมูลและรายงานความเห็น IFA อย่างรอบคอบและรักษาสิทธิของผู้ถือหุ้นโดยเข้าร่วมประชุมสามัญผู้ถือหุ้นในวันที่ 29 เมษายน 2562 เวลา 9.30 น. ณ โรงแรมอโนมากรุงเทพฯ
ทั้งนี้ การเข้าทำรายการเกี่ยวโยงกันต้องได้รับอนุมัติจากที่ประชุมผู้ถือหุ้นด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนนโดยไม่นับผู้ถือหุ้นที่มีส่วนได้เสีย